AIŠKINAMASIS RAŠTAS

Dėl sutikimo parduoti bendrai naudojamus elektros energetikos objektus akcinei bendrovei „Energijos skirstymo operatorius“

**1. Parengto tarybos sprendimo projekto tikslai ir uždaviniai**

Lietuvos Respublikos Vyriausybės 2002 m. lapkričio 27 d. nutarimu Nr. 1856 „Dėl turto perdavimo“ ir 2002 m. gruodžio 4 d. turto perdavimo ir priėmimo aktu Nr. 9 Molėtų rajono savivaldybei buvo perduotas patikėjimo teise valdyti, naudoti ir disponuoti valstybei nuosavybės teise priklausantis ilgalaikis materialusis turtas - elektros energetikos objektai (elektros oro linijos, transformatorinės, transformatoriai), įrengti rajono ūkininkams iš kaimo rėmimo fondo lėšų. Šiuo metu turtas pagal panaudos sutartis yra perduotas AB „Energijos skirstymo operatorius“.

Atsižvelgiant į tai, kad elektros energijos tiekimas nėra Savivaldybės funkcija, įsigaliojus Lietuvos Respublikos energetikos ministro 2009 m. gruodžio 9 d. įsakymui Nr. 1-243 „Dėl Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašo patvirtinimo“ (toliau – Įsakymas), atsirado teisinė galimybė atlygintinai perleisti energetikos įmonei bendrai naudojamus elektros energetikos objektus. Visos pardavimo procedūros reglamentuotos minėtame teisės akte. Įsakymo 16.2 papunktis reglamentuoja, kad kartu su prašymu energetikos įmonei išpirkti bendrai naudojamą elektros energetikos objektą juridinis asmuo, šiuo atveju savivaldybė, turi pateikti juridinio asmens valdymo organo sprendimą dėl sutikimo parduoti bendrai naudojamą elektros energetikos objektą.

2020 m. buvo atliktas Molėtų rajono savivaldybei perduotų elektros energetikos objektų turto vertinimas. Valstybės turtas įvertintas 241320 Eur suma. Pardavus turtą, gautos lėšos, atskaičius savivaldybės patirtas išlaidas – 3616,69 Eur - turto vertinimui, bus pervedamos į valstybės biudžetą.

Parengto sprendimo projekto tikslas – sutikti parduoti akcinei bendrovei „Energijos skirstymo operatorius“ valstybei nuosavybės teise priklausančius ir Molėtų rajono savivaldybės patikėjimo teise valdomus bendrai naudojamus 59 elektros energetikos objektus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 7 straipsnio 10 punktas, 16 straipsnio 2 dalies 27 punktas, 4 dalis, 18 straipsnio 1 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 7 straipsnio 2 dalies 3 punktas, 20 straipsnio 1 dalies 8 punktas;

Lietuvos Respublikos energetikos įstatymo 37 straipsnio 2 dalis;

Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašu, patvirtintu Lietuvos Respublikos energetikos ministro 2009 m. gruodžio 9 d. įsakymu Nr. 1-243 „Dėl Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašo patvirtinimo“ 16.2 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – elektros energetikos objektų pardavimas leis atsisakyti savivaldybei nebūdingų funkcijų vykdymo, valstybė gaus papildomas pajamas iš turto pardavimo, bus užtikrintas tinkamas elektros energetikos objektų eksploatavimas privataus subjekto veikloje.

Neigiamų pasekmių nenumatoma.

**4. Priemonės sprendimui įgyvendinti**

Rengiami kiti dokumentai elektros energetikos objektų pardavimui.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.